钦定古今图书集成/理学汇编/经籍典/第140卷 > 《汉韩婴诗外传四》 > 《板五》
## 钦定古今图书集成/理学汇编/经籍典/第140卷 > 《汉韩婴诗外传四》 > 《板五》

楚丘先生披蓑带索，往见孟尝君。孟尝君曰：“先生老
矣，春秋高矣，多遗忘矣，何以教文？”楚丘先生曰：“恶君
谓我老，恶君谓我老，意者将使我投石超距乎，追车
赴马乎，逐麋鹿，搏豹虎乎？吾则死矣，何暇老哉？将使
我深计远谋乎，定犹豫而决嫌疑乎，出正辞而当诸
侯乎？吾乃始壮耳，何老之有？”孟尝君赧然汗出，至踵
曰：“文过矣！文过矣！”《诗》曰：“老夫灌灌。”

齐景公游于牛山之上而北望齐，曰：“美哉国乎！郁郁
泰山，使古而无死者，则寡人将去此而何之？”俯而泣
沾襟。国子高子曰：“然。臣赖君之赐，疏食恶肉，可得而
食也；驽马柴车，可得而乘也。且犹不欲死，况君乎？”俯
泣。《晏子》曰：“乐哉！今日婴之游也，见怯君一而谀臣二，
使古而无死者，则太公至今犹存。吾君方今将被蓑
笠而立乎畎亩之中，惟事之恤，何暇念死乎？”景公惭
而举觞自罚，因罚二臣。〈诗阙〉

秦缪公将田而丧其马，来三日而得之于茎山之阳，
有鄙夫乃相与食之。缪公曰：“此駮马之肉，不得酒者
死。”缪公乃求酒，遍饮之，然后去。明年，晋师与缪公战晋之左格右者围缪公而击之，甲已堕者六矣。食马
者三百馀人，皆曰：“吾君仁而爱人，不可不死。”还击晋
之左格右免缪公之死。〈诗阙〉